次韵酬微之贈池紙并詩
作者：王安石
朝代：宋

paragraphs: 微之出守秋浦時，椎冰看擣萬穀皮。
波工龜手咤今樣，魚網肯數荆州池。
霜紈奪色賈不售，虹玉喪氣山無輝。
方船穩載獻天子，善價徐取供吾私。
十年零落尚百一，持以贈我隨清詩。
君寧久寄金穀地，方執賜筆磨坳螭。
當留此物朝上國，日侍帝側書新儀。
不然名山副史本，褒拔元凱誅窮奇。
咨予文章非世用，畫鏤空爾靡冰脂。
揮毫才足記姓字，竊學又恥從師宜。
匆匆點汙亦何忍，嘉貺但覺難爲辭。
篇終有意責趙璧，窮國恐誤連城歸。
傾囊倒篋聊一報，安敢坐以秦爲雌。